CELEX: 
Language: el
Date: 2021-12-08 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) /... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2015/242 για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Τα γνωμοδοτικά συμβούλια είναι τα φόρα διαβούλευσης των ενδιαφερόμενων μερών της ΓΔ MARE που κατοχυρώνονται στο πλαίσιο της Κοινής Αλιευτικής Πολιτικής
                  1
                για να παρέχουν στην Επιτροπή και στα κράτη μέλη συμβουλές και στοιχεία επί θεμάτων σχετικών με τη διαχείριση της αλιείας στην περιοχή ή στον τομέα αρμοδιότητάς τους. Οι κανόνες για τη λειτουργία τους καθορίζονται στον κατ’ εξουσιοδότηση κανονισμό (ΕΕ) 2015/242
                  2
               . Η παρούσα τροπολογία εντάσσεται στο πλαίσιο του έργου που έχει αναλάβει η ΓΔ MARE για τη βελτίωση της λειτουργίας των γνωμοδοτικών συμβουλίων και την ενίσχυση του τρόπου συνεργασίας με αυτά. Η τροπολογία αναμένεται να διευκολύνει τη λειτουργία των γνωμοδοτικών συμβουλίων διά της βελτιωμένης εκπροσώπησης των διαφόρων ομάδων και συμφερόντων, ενώ παράλληλα θα αντιμετωπίσει ζητήματα που προκύπτουν από την έλλειψη λεπτομερειών στον ισχύοντα κανονισμό.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Το παρόν σχέδιο πράξης καταρτίστηκε με βάση τη συμβολή των γνωμοδοτικών συμβουλίων και τις προτάσεις που συγκεντρώθηκαν ενόψει και κατά τη διάρκεια κοινής συνεδρίασης των γνωμοδοτικών συμβουλίων στις 18 Ιανουαρίου 2021. Τα γνωμοδοτικά συμβούλια είχαν την ευκαιρία να υποβάλουν περαιτέρω παρατηρήσεις σχετικά με το σχέδιο των κριτηρίων κατά τη διάρκεια νέας κοινής συνεδρίασης στις 5 Μαΐου 2021. Οι παρατηρήσεις τους σχετικά με το τελικό σχέδιο συγκεντρώθηκαν κατά τη διάρκεια συνεδρίασης στις 15 Ιουλίου 2021. Τα κράτη μέλη κλήθηκαν επίσης να προσδιορίσουν άλλα στοιχεία που θα μπορούσαν να εξεταστούν στο πλαίσιο αυτής της διαδικασίας και ζητήθηκε η γνώμη τους κατά τη διάρκεια συνεδρίασης της ομάδας εμπειρογνωμόνων της Επιτροπής στις 16 Ιουλίου 2021. Το εν λόγω σχέδιο κατ’ εξουσιοδότηση πράξης αποτέλεσε αντικείμενο δημόσιας διατύπωσης παρατηρήσεων από τις 17 Ιουλίου έως τις 10 Σεπτεμβρίου 2021, περίοδο κατά την οποία ελήφθησαν 7 διαφορετικές παρατηρήσεις από γνωμοδοτικά συμβούλια, καθώς και ορισμένες συνεισφορές από μεμονωμένες οργανώσεις, ΜΚΟ και από μία περιφέρεια της ΕΕ.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σκοπός της παρούσας τροπολογίας είναι: 1) να βελτιωθεί η ισορροπία μεταξύ των οργανώσεων του κλάδου και λοιπών ομάδων συμφερόντων (στο εξής: ΛΟΣ) σε θέσεις προεδρίας, 2) να προσδιοριστούν τα κριτήρια για την ταξινόμηση των μελών στις δύο κατηγορίες ενδιαφερόμενων μερών, 3) να ενισχυθούν οι διατάξεις για την κατάλληλη εκπροσώπηση των ΛΟΣ, 4) να περιγραφούν οι μέθοδοι εργασίας για τη διασφάλιση της συμμόρφωσης με τους στόχους της ΚΑΠ, της διαφάνειας και του σεβασμού όλων των απόψεων και 5) να θεσπιστεί απαίτηση για εξωτερικές και ανεξάρτητες επανεξετάσεις επιδόσεων. 
            
            
               
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 8.12.2021
            
            
               για την τροποποίηση του κατ’ εξουσιοδότηση κανονισμού (ΕΕ) 2015/242 για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου
                  3
               , και ιδίως το άρθρο 45 παράγραφος 4,
            
            
               Εκτιμώντας τα ακόλουθα:
            
            
               (1)Το άρθρο 43 του κανονισμού (ΕΕ) αριθ. 1380/2013 προβλέπει τη σύσταση γνωμοδοτικών συμβουλίων προκειμένου να προάγουν την ισορροπημένη εκπροσώπηση όλων των ενδιαφερόμενων μερών στον τομέα της αλιείας και της υδατοκαλλιέργειας και να συμβάλλουν στην επίτευξη των στόχων της κοινής αλιευτικής πολιτικής.
            
            
               (2)Σύμφωνα με το άρθρο 45 παράγραφος 4 του κανονισμού (ΕΕ) αριθ. 1380/2013, η Επιτροπή εξέδωσε τον κατ’ εξουσιοδότηση κανονισμό (ΕΕ) 2015/242
                  4
                για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής.
            
            
               (3)Η Επιτροπή εξέδωσε τον κατ’ εξουσιοδότηση κανονισμό (ΕΕ) 2017/1575
                  5
                για την τροποποίηση του κατ’ εξουσιοδότηση κανονισμού (ΕΕ) 2015/242 προκειμένου να αποσαφηνιστεί ο ορισμός των «οργανώσεων του κλάδου», να προσδιοριστεί η διαδικασία για την ταξινόμηση των μελών των γνωμοδοτικών συμβουλίων σε μία από τις δύο κατηγορίες ενδιαφερόμενων μερών που αναφέρονται στο άρθρο 45 παράγραφος 1 του κανονισμού (ΕΕ) αριθ. 1380/2013 και να δοθεί και στις δύο κατηγορίες το δικαίωμα να αποφασίζουν αυτόνομα σχετικά με την εκπροσώπησή τους στην εκτελεστική επιτροπή. 
            
         
         
            
               (4)Ζητήθηκε η γνώμη των γνωμοδοτικών συμβουλίων και των κρατών μελών με βάση την πείρα που αποκτήθηκε κατά την εφαρμογή του κατ’ εξουσιοδότηση κανονισμού (ΕΕ) 2015/242. 
            
            
               (5)Για να εξασφαλιστεί μια πιο ισορροπημένη εκπροσώπηση όλων των συμφερόντων και να βελτιωθεί η αμεροληψία των προέδρων, είναι σκόπιμο τα γνωμοδοτικά συμβούλια να ορίζουν κοινή συναινέσει έναν πρόεδρο και τουλάχιστον έναν αντιπρόεδρο, οι οποίοι θα ανήκουν σε διαφορετικές κατηγορίες ενδιαφερόμενων μερών, όπως αναφέρεται στο άρθρο 45 παράγραφος 1 του κανονισμού (ΕΕ) αριθ. 1380/2013. Η προεδρία των ομάδων εργασίας θα πρέπει να ασκείται, σε περίπτωση που είναι δυνατόν, από εκπροσώπους των δύο κατηγοριών ενδιαφερόμενων μερών. Τα γνωμοδοτικά συμβούλια θα πρέπει να είναι εξουσιοδοτημένα να ορίζουν πρόεδρο και αντιπροέδρους εκτός των γνωμοδοτικών συμβουλίων.
            
            
               (6)Προκειμένου να εξασφαλιστεί η ομαλή λειτουργία των γνωμοδοτικών συμβουλίων, είναι αναγκαίο να προσδιοριστούν περαιτέρω τα κριτήρια για την ταξινόμηση των μελών των γνωμοδοτικών συμβουλίων στις δύο κατηγορίες ενδιαφερόμενων μερών που αναφέρονται στο άρθρο 45 παράγραφος 1 του κανονισμού (ΕΕ) αριθ. 1380/2013. 
            
            
               (7)Το άρθρο 2 παράγραφος 2 του κατ’ εξουσιοδότηση κανονισμού (ΕΕ) 2015/242 ορίζει τις οργανώσεις του κλάδου ως οργανώσεις που εκπροσωπούν τις επιχειρήσεις αλιείας και, κατά περίπτωση, τις επιχειρήσεις υδατοκαλλιέργειας, καθώς και οργανώσεις που εκπροσωπούν τους τομείς μεταποίησης και εμπορίας. Το άρθρο 4 σημείο 30 του κανονισμού (ΕΕ) αριθ. 1380/2013 ορίζει ως «επιχείρηση» το φυσικό ή νομικό πρόσωπο που διευθύνει ή κατέχει επιχείρηση η οποία ασκεί οποιαδήποτε δραστηριότητα συνδεόμενη με οιοδήποτε στάδιο της παραγωγής, μεταποίησης, εμπορίας, διανομής και λιανικής πώλησης των προϊόντων αλιείας και υδατοκαλλιέργειας. Τα κριτήρια για την ταξινόμηση των μελών των γνωμοδοτικών συμβουλίων θα πρέπει, συνεπώς, να επιτρέπουν την ταξινόμηση των οργανώσεων που εκπροσωπούν τους προαναφερόμενους τομείς στην κατηγορία «οργανώσεις του κλάδου». Επιπλέον, οι προμηθευτές των προαναφερόμενων τομέων, όπως οι κατασκευαστές αλιευτικών διχτυών ή οι παγοποιοί, θα πρέπει επίσης να ταξινομούνται ως «οργανώσεις του κλάδου». 
            
            
               (8)Μια οργάνωση μπορεί να θεωρηθεί αντιπροσωπευτική του κλάδου όταν τουλάχιστον το 50 % των μελών της είναι τα ίδια εκπρόσωποι του κλάδου ή έχουν άμεσα ή έμμεσα οικονομικά συμφέροντα στον κλάδο, όταν εκπροσωπεί εργαζομένους στον κλάδο ή όταν τουλάχιστον το 50 % της χρηματοδότησής της προέρχεται από τον κλάδο. Οι εν λόγω οργανώσεις θα πρέπει επίσης να θεωρούνται «οργανώσεις του κλάδου» για τους σκοπούς του άρθρου 45 παράγραφος 1 του κανονισμού (ΕΕ) αριθ. 1380/2013.
            
            
               (9)Προκειμένου να εξασφαλιστεί η ισορροπημένη λειτουργία των γνωμοδοτικών συμβουλίων, είναι απαραίτητο οι οργανώσεις που προωθούν οριζόντιες αρχές, όπως η προστασία του περιβάλλοντος, των καταναλωτών και των ανθρωπίνων δικαιωμάτων, η υγεία, η προώθηση της ισότητας, η υγεία των ζώων ή η καλή μεταχείρισή τους, να ταξινομούνται ως οργανώσεις του κλάδου όταν είναι αντιπροσωπευτικές του κλάδου κατά την έννοια των αιτιολογικών σκέψεων 7 ή 8. Συνεπώς, οι οργανώσεις που προωθούν τέτοιες οριζόντιες αρχές θα πρέπει να ταξινομούνται στις «λοιπές ομάδες συμφερόντων» μόνον εάν είναι ανεξάρτητες από τον κλάδο, πράγμα που σημαίνει ότι λιγότερο από το 50 % των μελών τους είναι τα ίδια εκπρόσωποι του κλάδου ή έχουν άμεσο ή έμμεσο οικονομικό συμφέρον στον κλάδο, ότι δεν εκπροσωπούν εργαζομένους στον κλάδο και ότι λιγότερο από το 50 % της χρηματοδότησής τους προέρχεται από τον κλάδο.
            
            
               (10)Το άρθρο 4 σημείο 28 του κανονισμού (ΕΕ) αριθ. 1224/2009 ορίζει ως «ερασιτεχνική αλιεία» τις αλιευτικές μη εμπορικές δραστηριότητες στο πλαίσιο των οποίων αλιεύονται θαλάσσιοι έμβιοι υδρόβιοι πόροι για αναψυχή, τουρισμό ή άθληση. Οι οργανώσεις που εκπροσωπούν την ερασιτεχνική ή αγωνιστική αλιεία, δεδομένου ότι διαφέρουν ως προς τη φύση, τους στόχους και τα μέσα από τις οργανώσεις του κλάδου όπως ορίζονται στο άρθρο 2 παράγραφος 2 του κατ’ εξουσιοδότηση κανονισμού (ΕΕ) 2015/242, θα πρέπει να ταξινομούνται ως «λοιπές ομάδες συμφερόντων». 
            
            
               (11)Ο κλάδος της αλιείας και της υδατοκαλλιέργειας αντιμετωπίζει όλο και περισσότερο την ανάγκη συνεργασίας με ενδιαφερόμενα μέρη που ανταγωνίζονται για διαφορετικές χρήσεις της θάλασσας, μεταξύ άλλων για σκοπούς παραγωγής ενέργειας, εξόρυξης, τουρισμού ή διατήρησης της φύσης. Τα εν λόγω ενδιαφερόμενα μέρη ενδέχεται να έχουν συμφέροντα που αποκλίνουν από εκείνα των κλάδων της αλιείας και της υδατοκαλλιέργειας. Ως εκ τούτου, είναι αναγκαίο οι οργανώσεις που συμμετέχουν στις εργασίες του γνωμοδοτικού συμβουλίου όπως ορίζονται στο άρθρο 44 του κανονισμού (ΕΕ) αριθ. 1380/2013 και εκπροσωπούν ή έχουν άμεσα ή έμμεσα οικονομικά συμφέροντα τα οποία συνδέονται με τη χρήση του θαλάσσιου περιβάλλοντος ή του θαλάσσιου χώρου εκτός της εμπορικής αλιείας, της υδατοκαλλιέργειας ή της μεταποίησης, εμπορίας, διανομής και λιανικής πώλησης θαλασσινών να ταξινομούνται στις «λοιπές ομάδες συμφερόντων» 
            
            
               (12)Ιδιαίτερη προσοχή θα πρέπει να δοθεί στην εξασφάλιση ισορροπημένης και ευρείας εκπροσώπησης όλων των ενδιαφερόμενων μερών στα γνωμοδοτικά συμβούλια, συμπεριλαμβανομένων λοιπών ομάδων συμφερόντων και εκπροσώπων αλιευτικών στόλων μικρής κλίμακας. 
            
            
               (13)Προκειμένου να πληρούνται οι απαιτήσεις του άρθρου 43 παράγραφος 1 του κανονισμού (ΕΕ) αριθ. 1380/2013, το οποίο προβλέπει ότι τα γνωμοδοτικά συμβούλια συστήνονται για να συμβάλλουν στην επίτευξη των στόχων της κοινής αλιευτικής πολιτικής, όπως ορίζονται στο άρθρο 2 του εν λόγω κανονισμού, είναι αναγκαίο να διευκρινιστούν οι μέθοδοι εργασίας που θα πρέπει να τηρούν τα γνωμοδοτικά συμβούλια κατά την εκπόνηση των συστάσεων. 
            
            
               (14)Τα γνωμοδοτικά συμβούλια, ως φορείς που επιδιώκουν στόχο κοινού ευρωπαϊκού ενδιαφέροντος, λαμβάνουν χρηματοδοτική στήριξη από την Ένωση. Ως εκ τούτου, η λειτουργία τους θα πρέπει να παρακολουθείται και να αξιολογείται τακτικά μέσω της διενέργειας εξωτερικών, τακτικών και ανεξάρτητων επανεξετάσεων επιδόσεων.
            
            
               (15)Συνεπώς, ο κατ’ εξουσιοδότηση κανονισμός (ΕΕ) 2015/242 θα πρέπει να τροποποιηθεί αναλόγως,
            
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ’ εξουσιοδότηση κανονισμός (ΕΕ) 2015/242 τροποποιείται ως εξής:
            
            
            
               1)Το άρθρο 4 αντικαθίσταται από το ακόλουθο κείμενο:
            
            
               «Άρθρο 4
            
            
               Δομή και οργάνωση των γνωμοδοτικών συμβουλίων
            
         
         
            
               1.Επιπλέον των διατάξεων του άρθρου 43 παράγραφος 1, του άρθρου 45 παράγραφοι 1 έως 3 και του παραρτήματος III του κανονισμού (ΕΕ) αριθ. 1380/2013, η δομή και η οργάνωση των γνωμοδοτικών συμβουλίων είναι σύμφωνες με τις παραγράφους 2 έως 7 του παρόντος άρθρου.   
            
            
               2.Το γνωμοδοτικό συμβούλιο ορίζει, κοινή συναινέσει, έναν πρόεδρο και τουλάχιστον έναν αντιπρόεδρο. Ο πρόεδρος μπορεί να μην είναι μέλος του γνωμοδοτικού συμβουλίου. Σε περίπτωση που ο πρόεδρος ορίζεται μεταξύ εκπροσώπων οργανώσεων-μελών, τουλάχιστον ένας από τους αντιπροέδρους ορίζεται μεταξύ των μελών της κατηγορίας των οργανώσεων του κλάδου και των λοιπών ομάδων συμφερόντων που αναφέρονται στο άρθρο 2, στις οποίες δεν ανήκει ο πρόεδρος. Η αρχή αυτή ισχύει, σε περίπτωση που είναι δυνατόν, και για τους προέδρους των ομάδων εργασίας.
            
            
               3.Η γενική συνέλευση γνωμοδοτικού συμβουλίου:
            
            
               α)εγκρίνει τον εσωτερικό κανονισμό του γνωμοδοτικού συμβουλίου·
            
            
               β)συνεδριάζει τουλάχιστον μία φορά κάθε χρόνο και εγκρίνει την ετήσια έκθεση, το ετήσιο στρατηγικό σχέδιο και τον ετήσιο προϋπολογισμό του γνωμοδοτικού συμβουλίου·
            
            
               γ)αποφασίζει για την ταξινόμηση των μελών του γνωμοδοτικού συμβουλίου στις κατηγορίες «οργανώσεις του κλάδου» ή «λοιπές ομάδες συμφερόντων» με βάση τα κριτήρια που ορίζονται στο παράρτημα Ι και βάσει αντικειμενικών και επαληθεύσιμων στοιχείων, όπως οι διατάξεις του καταστατικού, ο κατάλογος των μελών και o χαρακτήρας των δραστηριοτήτων της συγκεκριμένης οργάνωσης. 
            
            
               4.Η γενική συνέλευση, με βάση υποδείξεις από τις οργανώσεις του κλάδου και τις λοιπές ομάδες συμφερόντων, όσον αφορά υποψηφίους για τις έδρες που τους έχουν κατανεμηθεί αντιστοίχως, διορίζει εκτελεστική επιτροπή απαρτιζόμενη από 25 μέλη κατ’ ανώτατο όριο. Μετά από διαβούλευση με την Επιτροπή, η γενική συνέλευση μπορεί να αποφασίσει να ορίσει εκτελεστική επιτροπή απαρτιζόμενη από 30 μέλη κατ’ ανώτατο όριο για τη διασφάλιση κατάλληλης εκπροσώπησης των αλιευτικών στόλων μικρής κλίμακας.
            
            
               5.Η γενική συνέλευση καθορίζει τις εύλογες συνδρομές των μελών με βάση τις οικονομικές τους δυνατότητες με στόχο την ισορροπημένη και ευρεία εκπροσώπηση όλων των ενδιαφερόμενων μερών. 
            
            
               6.Η εκτελεστική επιτροπή:
            
            
               α)διευθύνει και διαχειρίζεται τις εργασίες του γνωμοδοτικού συμβουλίου σύμφωνα με το άρθρο 44 παράγραφοι 2 και 3 του κανονισμού (ΕΕ) αριθ. 1380/2013·
            
            
               β)συντάσσει την ετήσια έκθεση και καταρτίζει το ετήσιο στρατηγικό σχέδιο και τον ετήσιο προϋπολογισμό·
            
            
               γ)εκδίδει συστάσεις και προτάσεις, όπως αναφέρεται στο άρθρο 44 παράγραφος 2 του κανονισμού (ΕΕ) αριθ. 1380/2013.
            
            
               7.Η γενική συνέλευση και η εκτελεστική επιτροπή εξασφαλίζουν την ισορροπημένη και ευρεία εκπροσώπηση όλων των ενδιαφερόμενων μερών, ιδιαίτερα όσον αφορά τις λοιπές ομάδες συμφερόντων και, εφόσον κρίνεται σκόπιμο, τους αλιευτικούς στόλους μικρής κλίμακας. Ο αριθμός των εκπροσώπων των αλιευτικών στόλων μικρής κλίμακας πρέπει να είναι ανάλογος του μεριδίου των αλιευτικών στόλων μικρής κλίμακας επί του συνόλου του αλιευτικού τομέα των οικείων κρατών μελών.»
            
            
            
               2) Το άρθρο 5 αντικαθίσταται από το ακόλουθο κείμενο:
            
            
               «Άρθρο 5
            
            
               Μέθοδοι εργασίας
            
            
               1.Το γνωμοδοτικό συμβούλιο εξασφαλίζει ότι οι συστάσεις και οι προτάσεις που εκδίδονται:
            
            
               α)συμμορφώνονται με τους κανόνες και τους στόχους της κοινής αλιευτικής πολιτικής, όπως ορίζονται στο άρθρο 2 του κανονισμού (ΕΕ) αριθ. 1380/2013·
            
            
               β)αναπτύσσονται με βάση αυστηρές αρχές διαφάνειας, ισορροπημένης εκπροσώπησης και σεβασμού όλων των απόψεων που εκφράζονται·
            
         
         
            
               γ)εγκρίνονται, κατά το δυνατόν, κοινή συναινέσει. Εάν υπάρχουν διαφωνίες από ένα ή περισσότερα μέλη, αυτές καταχωρίζονται στις συστάσεις που εγκρίνει η πλειοψηφία των μελών που είναι παρόντα και έχουν δικαίωμα ψήφου.
            
            
               2.Κατά τη λήψη της απόφασης σχετικά με τις μεθόδους εργασίας του, το γνωμοδοτικό συμβούλιο επιδιώκει να διασφαλίσει την αποτελεσματικότητα και την πλήρη συμμετοχή όλων των μελών, με τη χρήση σύγχρονων ηλεκτρονικών μέσων επικοινωνίας και την παροχή υπηρεσιών διερμηνείας και μετάφρασης.»
            
            
            
               3)Παρεμβάλλεται το ακόλουθο άρθρο 7α:
            
            
               «Άρθρο 7α
            
            
               Επανεξετάσεις επιδόσεων
            
            
               Το γνωμοδοτικό συμβούλιο υποβάλλεται τουλάχιστον μία φορά ανά πενταετία σε ανεξάρτητη επανεξέταση επιδόσεων. Η εν λόγω επανεξέταση αποσκοπεί στον εντοπισμό βέλτιστων πρακτικών και ελλείψεων, στην καταγραφή συστάσεων που αποσκοπούν στη βελτίωση της λειτουργίας του γνωμοδοτικού συμβουλίου και στην αξιολόγηση της συνολικής συμβολής του στους στόχους της κοινής αλιευτικής πολιτικής, όπως ορίζονται στον κανονισμό (ΕΕ) αριθ. 1380/2013. Τα αποτελέσματα των εν λόγω επανεξετάσεων δημοσιοποιούνται και, σε περίπτωση που εντοπίζονται ελλείψεις στη λειτουργία του γνωμοδοτικού συμβουλίου, συνοδεύονται από σχέδιο δράσης στο οποίο καθορίζονται συγκεκριμένες δράσεις και σαφές χρονοδιάγραμμα για την υλοποίησή τους.»
            
            
               4)Προστίθεται το παράρτημα «Κριτήρια ταξινόμησης των μελών των γνωμοδοτικών συμβουλίων στις κατηγορίες "οργανώσεις του κλάδου" ή "λοιπές ομάδες συμφερόντων"»:
            
            
                «ΠΑΡΑΡΤΗΜΑ: Κριτήρια ταξινόμησης των μελών των γνωμοδοτικών συμβουλίων στις κατηγορίες «οργανώσεις του κλάδου» ή «λοιπές ομάδες συμφερόντων»
            
            
            
               1.Μια οργάνωση ταξινομείται ως «οργάνωση του κλάδου» όταν πληροί τουλάχιστον ένα από τα ακόλουθα κριτήρια:
            
            
               α)η οργάνωση εκπροσωπεί ή έχει άμεσα ή έμμεσα οικονομικά συμφέροντα στους κλάδους της εμπορικής αλιείας, της υδατοκαλλιέργειας, της μεταποίησης, της εμπορίας, της διανομής ή της λιανικής πώλησης θαλασσινών·
            
            
               β)η πλειονότητα των μελών της οργάνωσης, είτε είναι φυσικά είτε νομικά πρόσωπα, εκπροσωπεί ή έχει άμεσα ή έμμεσα οικονομικά συμφέροντα στους κλάδους της εμπορικής αλιείας, της υδατοκαλλιέργειας, της μεταποίησης, της εμπορίας, της διανομής ή της λιανικής πώλησης θαλασσινών·
            
            
               γ)η οργάνωση εκπροσωπεί υπαλλήλους σε κλάδους που σχετίζονται με την εμπορική αλιεία, την υδατοκαλλιέργεια, τη μεταποίηση, την εμπορία, τη διανομή ή τη λιανική πώληση θαλασσινών·
            
            
               δ)τουλάχιστον το 50 % της χρηματοδότησης της οργάνωσης προέρχεται από επιχειρήσεις που δραστηριοποιούνται στους τομείς της εμπορικής αλιείας, της υδατοκαλλιέργειας, της μεταποίησης, της εμπορίας, της διανομής ή της λιανικής πώλησης θαλασσινών.
            
            
               ε)Η οργάνωση πληροί τουλάχιστον ένα από τα κριτήρια που απαριθμούνται στο σημείο 1 στοιχεία α) έως δ) και δραστηριοποιείται στον τομέα του περιβάλλοντος, των καταναλωτών και των ανθρωπίνων δικαιωμάτων, της υγείας, της προώθησης της ισότητας, της υγείας των ζώων ή της καλής μεταχείρισής τους.
            
            
               2.Μια οργάνωση ταξινομείται στις «λοιπές ομάδες συμφερόντων» όταν δεν πληροί κανένα από τα κριτήρια που ορίζονται στην παράγραφο 1 και:
            
            
               α)δραστηριοποιείται κυρίως στον τομέα του περιβάλλοντος, των καταναλωτών και των ανθρωπίνων δικαιωμάτων, της υγείας, της προώθησης της ισότητας, της υγείας ή της καλής μεταχείρισης των ζώων, ή της ερασιτεχνικής ή αγωνιστικής αλιείας· ή 
            
            
               β)εκπροσωπεί ή έχει άμεσα ή έμμεσα οικονομικά συμφέροντα που συνδέονται με τη χρήση του θαλάσσιου περιβάλλοντος ή του θαλάσσιου χώρου εκτός της εμπορικής αλιείας, της υδατοκαλλιέργειας ή της μεταποίησης, εμπορίας, διανομής και λιανικής πώλησης  θαλασσινών.»
            
            
               Άρθρο 2
            
         
         
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 8.12.2021
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
               
            
         
         
            
                  
                     (1)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική (ΕΕ L 354 της 28.12.2013, σ. 22).
               
               
                  
                     (2)
                  
                        ΕΕ L 41 της 17.2.2015, σ. 1
               
               
                  
                     (3)
                  
                        ΕΕ L 354 της 28.12.2013, σ. 22.
               
               
                  
                     (4)
                  
                        Κατ’ εξουσιοδότηση κανονισμός (ΕΕ) 2015/242 της Επιτροπής, της 9ης Οκτωβρίου 2014, για τη θέσπιση λεπτομερών κανόνων σχετικά με τη λειτουργία των γνωμοδοτικών συμβουλίων στο πλαίσιο της κοινής αλιευτικής πολιτικής (ΕΕ L 41 της 17.2.2015, σ. 1).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2017/1575 της Επιτροπής, της 23ης Ιουνίου 2017, για την τροποποίηση του κατ’ εξουσιοδότηση κανονισμού (ΕΕ) 2015/242 (ΕΕ L 239 της 19.9.2017, σ. 1).